BRATISLAVA. MALACKY. Rekonštrukcia malackého mosta nad železnicou traťou Bratislava-Kúty pokračuje podľa harmonogramu, práce by mali ukončiť do konca septembra. Pre agentúru SITA to uviedla hovorkyňa Bratislavského samosprávneho kraja (BSK) Iveta Tyšlerová. S rekonštrukciou začali koncom mája a stojí približne pol milióna eur, projekt financuje BSK.
Na nový podkladný betón, ktorý je súčasťou nových vozovkových vrstiev, ešte pribudne pečatiaca vrstva. "Na úsekoch, kde zlepšili poškodené rímsy, začali osádzať nové zábradlie. Práce na spodnej stavbe sa presunuli za železničnú trať smerom k Zámockému parku," doplnila hovorkyňa s tým, že pre práce na pilieroch museli odkloniť dopravu spod mosta, čo odsúhlasil aj Okresný dopravný inšpektorát v Malackách.
Počas búracích prác na výmene mostného záveru a príprave priestoru na osadenie nového mostného záveru zistili poškodenie prechodovej dosky, ktoré v projektovej dokumentácii nepredpokladali. Pôvodnú prechodovú dosku s nevyhovujúcimi parametrami nahradia novou, napoja ju na nový múrik a nový mostný záver. Potom budú pokračovať práce na konštrukčných vrstvách vozovky a povrchových úpravách mosta.
Ako pred rekonštrukciou povedal riaditeľ správcovskej spoločnosti Regionálne cesty Bratislava (RCB) Milan Valašík, most bol vyťažený a má štyridsať rokov. "Rokmi používania a zatekania vody sme sa dostali do štádia, keď je potrebná zásadnejšia rekonštrukcia," vysvetlil v tlačovej správe. Spoločnosť Regionálne cesty Bratislava sa stará o krajské cesty.